Judita Leitaitė

Judita Leitaitė (g. 1959 m. gruodžio 27 d. Kaune) – Lietuvos dainininkė (mecosopranas).

Biografija 
Baigė Kauno „Vyturio“ vidurinę mokyklą. 1984 m. su pagyrimu baigė Lietuvos konservatoriją, mokytojos Elena Dirsienė-Mažrimaitė ir Giedrė Kaukaitė.

Stažavosi pas dainavimo meistrus: E. Schwarzkopf (Austrija, 1990), C. Bergonzi (Italija, 1996), T. Krausą (Vokietija, 2000), J. Goldbergą (JAV, 2003), prof. S. Malcevą (Rusija, 2007–2013).

Nuo 2001 m. dėsto dainavimą Vilniaus Balio Dvariono dešimtmetėje muzikos mokykloje ir kamerinį dainavimą LMTA (docentė). Nuo 1984 m. Lietuvos nacionalinės filharmonijos solistė.

Kūryba 
Repertuarą sudaro įvairių stilių kamerinė muzika ir monumentalių vokalinių instrumentinių kūrinių solo partijos. Pirmoji atliko Anatolijaus Šenderovo, Osvaldo Balakausko ir kitų lietuvių kompozitorių kūrinius. Koncertavo Europoje, JAV, PAR, Izraelyje.

Sėkmė lydėjo Lenkijos, Danijos, Lietuvos, Londono festivaliuose, Rusijos festivaliuose „Sankt Peterburgo rūmai“, „Svečiuose pas Larisą Georgijevą“, karaliaus rūmų šventėje „Muzika ant vandens“ Stokholme. Švedijoje vykusioje Baltijos šalių muzikos šventėje solistės pasirodymas tapo tikra sensacija: „Nuostabi dainininkė Judita Leitaitė sužavėjo ne tik gražiu balsu, bet ir įtaigiu muzikinės minties perteikimu.“ Niuporto (JAV) festivalyje solistė buvo išrinkta „Vasaros žvaigžde“, o spauda rašė: „Lietuvos mecosoprano Juditos Leitaitės debiutas Šiaurės Amerikoje sulaukė audringų ovacijų.“ Solistė ne kartą dalyvavo festivaliuose Lietuvoje: Šv. Kristoforo, „Ave Maria“, „Muzikos ruduo“, „Gaida“, Pažaislio, „Pax et bonum“ ir daugelyje kitų.

Diriguojant lordui Y. Menuchinui, dainuota G. F. Hendelio psalmė „Dixit, Domine“, koncertuota su Vilniaus, Čiurlionio, Kauno kvartetais, su orkestru „Trimitas“, V. Labučio džiazo kvartetu, Lietuvos kameriniu orkestru (dirigentas Saulius Sondeckis), Maskvos kameriniu orkestru (dirigentas K. Orbelianas), Šv. Kristoforo kameriniu orkestru (dirigentas Donatas Katkus), Lietuvos nacionaliniu simfoniniu orkestru, diriguojant Juozui Domarkui, Levui Bolšteinui, su ansambliu „4 Tango“, Baltijos gitarų kvartetu, dainuota su įžymiais vargonininkais, pianistais. Su pianistu prof. S.Malcevu (Rusija) paruoštos įspūdingos programos, atliktos Sankt Peterburgo, Vilniaus, Kauno filharmonijose. Ne kartą dainuota su žymiausiu Lietuvos tenoru prof. Virgilijum Noreika. 

Įdainavo 14 CD, Lietuvos radijo fonduose sukaupta ~300 jos įrašų. Minėtini įrašai: muzika kino filmui „Vilniaus getas“, O. Balakausko „Requiem S. Lozoraičiui atminti“, „Rusų romansai“, XX a. šlagerių programa „Renkuosi meilę“, krikščioniškų giesmių plokštelės „Tau, mano angele“. Suomijoje originalo kalba įrašytos „Mano mėgstamos Skandinavijos dainos“ sulaukė Suomijos ir Švedijos kritikų dėmesio. Paskutiniu metu išleistos kompaktinės plokštelės „Menu kerinčius valso garsus“ (su prof. S. Malcevu), „Nuoširdžiai jūsų“ bei CD „Nuostabus vakaras“ (su šv. Kristoforo kameriniu orkestru). Jos balsas skamba kompaktinėje plokštelėje, skirtoje popiežiaus Jono Pauliaus II vizitui Lietuvoje. Solistės garso ir vaizdo įrašai saugomi LRT fonduose.

Gieda bažnyčiose, krikščioniškuose festivaliuose, su koncertinėmis programomis aplanko mokyklas, vaikų, senelių namus, prieglaudas, kalėjimus.

2008 m. su kinologu Džeraldu Striaupiu dalyvavo muzikiniame šou „Žvaigždžių duetai“.

Diskografija 
 Judita Leitaitė. Marianna Slobodeniouk (fortepijonas), Maskvos kamerinis orkestras (dirigentas Constantine Orbelian). Vilniaus plokštelių studija 59:96 (1996)
 Judita Leitaitė. Vilniaus styginių kvartetas, Gražina Ručytė – Landsbergienė (fortepijonas). Vilniaus plokštelių studija. 59:26 (1996)
 Mano mėgiamos skandinavų dainos My Most Favorite Scandinavian Songs. Fortepijonas - Marianna Slabodeniouk, Andrius Vasiliauskas. Vilniaus plokštelių studija 56:47 (1998)
 Dainuoju meilę.  I sing Love. Vilniaus plokštelių studija 52:15 (2003)
 Reguiem in memoriam Stasys Lozoraitis. Judita Leitaitė (mecosopranas), Vilniaus Valstybinis choras, šv. Kristoforo kamerinis orkestras (meno vadovas Donatas Katkus) Naxos Rights International Ltd. 50:48 (2003)
 Skrendančios Kalėdos. Flying Christmas Lietuvos radijas 35:09 (2004)
 Ave Maria. Lietuvos radijas 55:17 (2004)
 Ghetto Original soundtrack. Prior Records 36:04 (2006)
 Dainuoju Jums. Vilniaus plokštelių studija 47:39 (2006)
 Judita Leitaitė. Sergejus Krinicinas. Rusų romansai. Lietuvos muzikų sąjunga 49:43 (2006)
 Auksinis CD 2007. Atl. Judita Leitaitė. Sergej Maltsev. Lietuvos muzikų sąjunga 21:84 (2007)
 Renkuosi meilę.. Atl. Judita Leitaitė, 4Tango. Muzikinis viešbutis 33:00 (2007)
 Tau, mano Angele. For You my Angel. Muzikos karalystė. I – 40:00; II – 39:00 (2CD) (2009)
 Юдита Лейтайте. Сергей Мальцев. Русские романсы. Вечерок. Muzikos karalystė 69:00 (2009)
 Сергей Мальцев. Юдита Лейтайте. От М. Глинки к И. Дунаевскому. Я помню вальса звук прелестный. Muzikos karalystė 77:00 (2010)
 Nuoširdžiai Jūsų. Muzikos karalystė 39:00 (2010)
 Judita Leitaitė ir šv. Kristoforo kamerinis orkestras. Beau Soir (Nuostabus vakaras). Muzikos karalystė 37:28 (2014)

Įvertinimas 
 1987 m. M. Glinkos vokalistų konkurso Baku II premija,
 1991 m. Tarptautinio vokalistų konkurso Suomijoje III premija,
 2004 m. Vytauto Didžiojo ordino Riterio kryžius,
 2005 m. Vyriausybės kultūros ir meno premija,
 2007 m. Auksinis Diskas,
 2015 m. medalis „Už nuopelnus Vilniui ir tautai“,
 2015 m. Lietuvos kultūros ministerijos apdovanojimas „Nešk savo šviesą ir tikėk“.

Šaltiniai

Nuorodos 
 Buv. asmeninės svetainės kopija

Vytauto Didžiojo ordino kavalieriai
Lietuvos operos dainininkai
Mecosopranai